钦定古今图书集成/理学汇编/学行典/第168卷 > 《谒龟山祠》张凤翰
## 钦定古今图书集成/理学汇编/学行典/第168卷 > 《谒龟山祠》张凤翰

五马峰前拥翠华，先生祠屋寄烟霞。斯文上续三千
载，吾道南来第一家。龙水回流伊水合，龟山应接洛
山赊。生民久矣微先觉，仰止祠前一叹嗟。

《文中子天地》篇：“子曰：‘王道之驳久矣，礼乐可以不正
乎？大义之芜甚矣，《诗》《书》可以不续乎’？”子曰：“唐虞之道
直以大，故以揖让终焉，必也有圣人承之，何必定法？
其道甚阔，不可格于后。夏商之道直以简，故以放弑
终焉，必也有圣人扶之，何必在我？其道亦旷，不可制
于下。如有用我者，吾其为周公所为乎？”子燕居，董常、
窦威侍。子曰：“吾视千载已上圣人在上者，未有若周
公焉，其道则一，而经制大备，后之为政，有所持循。吾
视千载而下，未有若仲尼焉，其道则一，而述作大明，
后之修文者，有所折中矣。千载而下，有申周公之事
者，吾不得而见也。千载而下，有绍宣尼之业者，吾不
得而让也。”

《栾城遗言》：“唐士大夫少知道，知道惟李习之、白乐天
喜复性书三篇，尝写之揭于屏风。”

《齐东野语》：“伊洛之学行于世，至乾道、淳熙间盛矣。其
能发明先贤旨意，愬流徂源，论著讲解，卓然自为一
家者，惟广汉张氏敬夫、东莱吕氏伯恭、新安朱氏元
晦而已。朱公尤渊洽精诣，盖其以至高之才，至博之
学，而一切收敛，归诸义理。其上极于性命天人之妙，
而下至于训诂名数之末，未尝举一而废一。盖孔、孟”
之道，至伊洛而始得其传；而伊、洛之学，至诸公而始
无馀蕴，必若是然后可以言道学也已。此外有横浦
张氏子韶、象山陆氏子静，亦皆以其学传授。而张尝
参宗杲禅，陆又尝参杲之徒德光，故其学往往流于
异端而不自知。程子所谓“今之异端，因其高明”者也。
至于永嘉诸公，则以词章议论驰骋，固已不可同日
语也。世又有一种浅陋之士，自视无堪，以为进取之
地，辄亦自附于“道学”之名，裒衣博带，危坐阔步，或抄
节语录以资高谈，或闭眉合眼，号为“默识。而扣击其
所学，则于古今无所闻知；考验其所行，则于义利无
所分别。”此圣门之大罪人，吾道之大不幸，而遂使小
人得以借口为伪学之目，而君子受玉石俱焚之祸
者也。韩𠈁胄用事，遂逐赵忠定，凡不附己者，指为道
学，尽逐之。已而自知“道学”二字本非不美，于是更目
之为伪学。臣僚之荐举，进士之结保，皆有如是。伪学
者甘伏朝典之辞，一时嗜利无耻之徒，虽尝自附于
道学之名者，往往旋易衣冠，强习歌鼓，欲以自别。甚
者邓“友龙辈附会迎合，首启兵衅，而向之得罪于庆
元初者，亦从而和之”，可叹也已